কবে এবং কী কারণে ধ্বংস হবে পৃথিবী? বলে দিলেন নীতীশ কুমার

ওয়েব ডেস্ক: ফের একবার বিতর্কের কেন্দ্রবিন্দুতে বিহারের (Bihar) মুখ্যমন্ত্রী নীতীশ কুমার (Nitih Kumar)। এবার তিনি পৃথিবী ধ্বংস (End Of Earth) নিয়ে করলেন বড় ভবিষ্যদ্বাণী। মোবাইল ফোনের (Mobile) ক্রমবর্ধমান ব্যবহারই আগামী পৃথিবী ধ্বংসের কারণ হয়ে উঠবে, জানালেন নীতীশ। এমনকি পৃথিবী ধ্বংসের সময়সীমাও বাতলে দিয়েছেন তিনি। বিধানসভায় দাঁড়িয়ে তিনি মন্তব্য করলেন যে, আগামী ১০ বছরের মধ্যেই ঘটবে এই ঘটনা। তাঁর এই মন্তব্যকে ঘিরে তোলপাড় রাজনৈতিক মহল।

ঘটনার সূত্রপাত বিহারের বিধানসভার প্রশ্নোত্তর পর্বে। আরজেডি বিধায়ক সুদয় যাদব মোবাইলের দিকে তাকিয়ে একটি কিছু প্রশ্ন করতে উদ্যত হন। তা দেখেই বিরক্ত হন মুখ্যমন্ত্রী নীতীশ কুমার। তিনি বিধানসভার ভেতরে মোবাইল ব্যবহারের বিরোধিতা করে স্পিকারকে কড়া পদক্ষেপ নেওয়ার অনুরোধ জানান। তাঁর বক্তব্য, ‘‘হাউসে মোবাইল নিষিদ্ধ। যে-ই মোবাইল নিয়ে আসবে, তাঁকে বাইরে বের করে দেওয়া উচিত।’’

আরও পড়ুন: বেঙ্গালুরুতে অখিল ভারতীয় প্রতিনিধি সভার সূচনা করলেন মোহন ভাগবত

এখানেই থামেননি নীতীশ কুমার। মোবাইল ব্যবহারের নেতিবাচক দিক নিয়ে ক্ষোভ উগরে দেন তিনি। তিনি বলেন, ‘‘মানুষ এখন সারাক্ষণ মোবাইলে ব্যস্ত। ৫-৬ বছর ধরে এই প্রবণতা ভয়ংকরভাবে বেড়ে চলেছে। এই মোবাইলই আগামী ১০ বছরে পৃথিবী ধ্বংসের কারণ হবে।’’

নীতীশ কুমারের এই মন্তব্যের পরই তাঁর বিরুদ্ধে তোপ দেগেছেন বিরোধী দলনেতা তেজস্বী যাদব। তিনি বলেন, ‘‘বিহার বিধানসভাকে পেপারলেস করার পরিকল্পনা চলছে। বিধায়কদের অনলাইনে প্রশ্ন জমা দিতে বলা হচ্ছে। এমন পরিস্থিতিতে মোবাইল বা ট্যাবের ব্যবহার জরুরি। অথচ আমাদের মুখ্যমন্ত্রী প্রযুক্তিবিরোধী ও শিক্ষাবিরোধী মনোভাব পোষণ করেন। এটা অত্যন্ত লজ্জার যে, বিহারের মতো একটি রাজ্যের নেতৃত্ব একজন এতটা সংরক্ষণশীল ব্যক্তি দিচ্ছেন।’’