Google-এর কারসাজি? আচমকা বদলে গেল মোবাইলের ডায়ালার

ওয়েব ডেস্ক: বৃহস্পতিবার বিকেলের পর থেকেই অনেকে নিজেদের মোবাইলে (Mobile) একটা অদ্ভুত পরিবর্তন লক্ষ্য করেছেন। আর সেটা হল মোবাইল ফোনের ডায়ালারের আচমকা পরিবর্তন (Dialer Changed)। অধিকাংশ মোবাইল ইউজার এটি নিয়ে বিভ্রান্তির শিকার হন। কারণ কাউকে কল করতে গেলে কিংবা কল রিসিভ করতে গেলে এক অন্যরকম ইন্টারফেস (Google Dialer Interface) দেখা যাচ্ছে। মোটকথায় আমূল বদলে গিয়েছে অধিকাংশ মোবাইলের ডায়ালার। কিন্তু কেন আচমকা এই আমূল বদল? কেনই বা সকলের মোবাইলে এই পরিবর্তন দেখা যাচ্ছে না? প্রতিবেদনের বাকি অংশে এইসব প্রশ্নের উত্তর খুঁজে দেখা যাক।

আসলে যেসব মোবাইল গুগল-এর ডায়ালার ও ম্যাসেজিং অ্যাপ ব্যবহার করে, সেইসব মোবাইলেই এই বিশেষ পরিবর্তন ঘটেছে। শুধুমাত্র ডায়ালার বা ম্যাসেজিং অ্যাপে নয়, গুগলের সমস্ত অ্যাপের ইন্টারফেসে বিশেষ কিছু পরিবর্তন এসেছে। তবে এর মধ্যে ডায়ালারের পরিবর্তন নিয়ে বেশি বিভ্রান্ত হচ্ছেন মানুষজন। তবে এই নিয়ে চিন্তার কিছুই নেই। কারণ সম্প্রতি গুগল এই সমস্ত অ্যাপে ‘মেটেরিয়াল-৩ এক্সপ্রেসিভ’ (Google Material-3 Expressive) ডিজাইন ইনস্টল করেছে তাদের সমস্ত মোবাইল অ্যাপে। সেই জন্যই যে সমস্ত মোবাইলে গুগলের এই সমস্ত অ্যাপ রয়েছে, তাতে বেশ কিছু পরিবর্তন এসেছে।

আরও পড়ুন: চাকরি কেড়ে নেবে AI! আতঙ্কে দেশের মানুষ

কিন্তু সমস্ত মোবাইলে কেন এই পরিবর্তন হয়নি? সহজ কথায়, সমস্ত মোবাইল নির্মাতা কোম্পানি গুগলের অ্যাপ ব্যবহার করে না। উদাহরণ হিসেবে বলা যায়, Apple, Samsung, Oppo বা Vivo-র কথা। এইসব কোম্পানির বেশিরভাগ মোবাইলে নিজস্ব অ্যাপ ইন্টারফেস ব্যবহার করা হয়। তাই গুগলের এই পরিবর্তন এইসব কোম্পানির মোবাইলে দেখা যায়নি। তবে Realme, Motorola, Google Pixel বা Stock Android-এর সমস্ত মোবাইলে এই পরিবর্তন দেখা যাচ্ছে বৃহস্পতিবার থেকেই।

সংস্থা সূত্রে জানা গিয়েছে, গত জুন থেকে এই আপডেট নিয়ে পরীক্ষা চালাচ্ছিল গুগল। সেইসব প্রক্রিয়ার পর অবশেষে ব্যবহারকারীদের জন্য এই আপডেট চালু করা হচ্ছে।